1)מהיכן הגיעה האנרגיה הראשונה של המפץ הגדול?
2)למה אותה נקודה דחוסה לא התרחבה יותר מוקדם מלפני 13.7 מיליון שנים?
ישנן מספר עדויות חזקות להתרחשותו של המפץ הגדול - מצב שבו החומר של היקום כולו היה דחוס מאוד וחם. כיום אנו צופים בהתפשטותו של היקום ומכך אנו מסיקים כי בעבר הוא היה צפוף ודחוס יותר. בדמיוננו אנו יכולים להמשיך ולהריץ אחורה את סרט ההתכווצות של היקום תוך שימוש בחוקי הפיזיקה, ומתברר שבסרט הפשטני היקום מגיע לדחיסות אינסופית תוך זמן סופי שהוא גיל היקום. השאלה היא עד מתי נוכל להתייחס באמינות לסרט ולדעת שהוא אכן מתאר נכון את עברו של היקום.
מדידות של השכיחות היחסית של היסודות הקלים (מימן והאיזוטופים שלו, הליום ליתיום ועוד) מתאימות למצופה ממצב בו היקום היה קטן יותר וחם יותר פי מיליארדים רבים מהיום. זו תוצאה מדהימה, שנותנת לנו עדות מדעית על ראשיתו הקדומה מאוד של היקום שלנו, זמן קצר לאחר "תחילתו" המשוערת. תופעות אחרות תומכות בתאור המצב הקדום ע"י המפץ הגדול כולל קרינת הרקע הקוסמית והמבנה הכללי של היקום. מצד שני, ברור שהיה קיים שלב שבו רמת הדחיסות והטמפרטורה היו גבוהות עוד יותר, נאמר מעבר לרזולוציה של המאיץ החדיש בז'נבה, ולגבי שלב זה אין בידינו מידע מהימן על התנהגות החומר וחוקי הפיזיקה ולפיכך אין לנו דרך לדעת מה קרה לפני כן. בהתאם השאלות הנידונות המתייחסות למה שקרה בזמן ה"התחלה" ולפניה הינן מחוץ להישג ידו של המדע, לפחות כעת.
למרות זאת גם מדענים אינם מתאפקים ומעלים השערות בסוגיה זו. מדענים רבים מקבלים את התמונה הפשוטה לפיה היתה ליקום ראשית, ולפניה לא הוא ולא הזמן היו קיימים. אחרים שיערו שכן היה עבר מעבר לאותה ראשית, למשל יקום אשר במחזוריות מתפשט ומתכווץ עד לרמה של מפץ גדול וחוזר חלילה.
לסיכום, בעוד שלרעיון המפץ הגדול עדויות מדעיות חזקות, הן אינן חלות עד לרגע ההתחלה עצמו ולא כל שכן לפניו, ולכן לגביו כל אחד חופשי לשער כרצונו.